ROZHODNUTIE KOMISIE
z 26. júna 2009,
ktorým sa mení a dopĺňa rozhodnutie 2006/415/ES o určitých ochranných opatreniach v súvislosti s vysoko patogénnou vtáčou chrípkou podtypu H5N1 u hydiny v Spoločenstve
[oznámené pod číslom K(2009) 4994]
(Text s významom pre EHP)
(2009/495/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 odsek 4,
so zreteľom na smernicu Rady 2005/94/ES z 20. decembra 2005 o opatreniach Spoločenstva na kontrolu vtáčej chrípky a o zrušení smernice 92/40/EHS (3), a najmä na jej článok 63 ods. 3,
keďže:
(1)
Smernicou 2005/94/ES sa ustanovujú určité preventívne opatrenia týkajúce sa sledovania a včasného zistenia vtáčej chrípky, ako aj minimálne kontrolné opatrenia, ktoré sa majú uplatňovať v prípade zistenia ohniska tohto ochorenia hydiny alebo iných vtákov chovaných v zajatí. V tejto smernici sa ustanovuje, že je potrebné ustanoviť podrobné pravidlá, ktoré si epidemiologická situácia vyžiada ako doplnenie minimálnych kontrolných opatrení ustanovených touto smernicou.
(2)
Rozhodnutím Komisie 2006/415/ES zo 14. júna 2006 o určitých ochranných opatreniach v súvislosti s vysoko patogénnou vtáčou chrípkou podtypu H5N1 u hydiny v Spoločenstve (4) sa ustanovujú určité ochranné opatrenia, ktoré sa majú uplatňovať s cieľom zabrániť šíreniu tejto choroby vrátane zriadenia oblastí A a B v súvislosti s predpokladaným alebo potvrdeným ohniskom tejto choroby. Tieto oblasti sú uvedené v prílohe k rozhodnutiu 2006/415/ES. Táto príloha, v znení zmien a doplnení rozhodnutia 2008/812/ES (5), zahŕňa časti Nemecka a Poľska. Rozhodnutie 2006/415/ES sa uplatňuje do 30. júna 2009.
(3)
Keďže riziko výskytu ohnísk vysoko patogénnej vtáčej chrípky podtypu H5N1 v rámci Spoločenstva pretrváva, opatrenia ustanovené v rozhodnutí 2006/415/ES by sa mali zachovať, aby sa uplatňovali, pokiaľ sa uvedený vírus u hydiny zistí, čím sa nahradia opatrenia ustanovené v smernici 2005/94/ES.
(4)
Vzhľadom na súčasnú epidemiologickú situáciu v Spoločenstve v súvislosti s vtáčou chrípkou je vhodné, aby sa obdobie uplatňovania rozhodnutia 2006/415/ES predĺžilo do 31. decembra 2010.
(5)
Nemecko a Poľsko informovali Komisiu, že vzhľadom na priaznivý vývoj v súvislosti s uvedenou chorobou na ich území už ochranné opatrenia v spojitosti s ohniskami vysoko patogénnej vtáčej chrípky podtypu H5N1 neuplatňujú. Opatrenia ustanovené v súlade s rozhodnutím 2006/415/ES pre oblasti A a B v uvedených členských štátoch by sa preto už nemali uplatňovať a tieto oblasti by sa mali vypustiť z prílohy k danému rozhodnutiu.
(6)
Rozhodnutie 2006/415/ES by sa preto malo zodpovedajúcim spôsobom zmeniť a doplniť.
(7)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2006/415/ES sa mení a dopĺňa takto:
1.
V článku 12 sa dátum „30. júna 2009“ nahrádza dátumom „31. decembra 2010“.
2.
V častiach A a B prílohy sa položky Nemecko a Poľsko vypúšťajú.
Článok 2
Toto rozhodnutie sa uplatňuje od 1. júla 2009.
Článok 3
Toto rozhodnutie je určené členským štátom.
V Bruseli 26. júna 2009